ΓΡΑΠΤΗ ΕΡΩΤΗΣΗ E-0659/98 υποβολή: Leonie van Bladel (UPE) προς το Συμβούλιο (16 Μαρτίου 1998)

Θέμα: Ευρωπαοκό Γραφείο Παροχής Δικαστικής Βοήθειας

1. Είναι ενήμερο το Συμβούλιο για το μεγάλο αριθμό υπηκόων των κρατών μελών της Ευρωπαϊκής Ένωσης που βρίσκεται (για υπερβολικά μεγάλο χρονικό διάστημα) σε προφυλάκιση, τόσο σε χώρες εντός της Ευρωπαϊκής Ένωσης όσο και εκτός;

2. Δεν είναι άραγε το Συμβούλιο της άποψης ότι έτσι δημιουργείται μια κατάσταση η οποία αντιβαίνει προς την Ευρωπαϊκή Σύμβαση για τα ανθρώπινα δικαιώματα και τις θεμελιώδεις ελευθερίες καθώς και προς την Οικουμενική Διακήρυξη των δικαιωμάτων του ανθρώπου των Ηνωμένων Εθνών;

3. Μπορεί βραχυπρόθεσμα το Συμβούλιο να αναφέρει με ποιόν τρόπο προτίθεται να ενισχύσει την αδύναμη νομική θέση υπηκόων των κρατών μελών της Ευρωπαϊκής Ένωσης;

4. Είναι διατεθειμένο το Συμβούλιο να εξετάσει την ενδεχόμενη σύσταση Ευρωπαϊκού Γραφείου Παροχής Δικαστικής Βοήθειας, ούτως ώστε να διασφαλισθεί η δικαστική βοήθεια στους πολίτες της Ευρωπαϊκής Ένωσης, σύμφωνα με τις διατάξεις των προαναφερθεισών συμβάσεων;

Απάντηση (13/14 Ιουλίου 1998)

Το Συμβούλιο, κατ'αρχήν, επιθυμεί να επαναλάβει ότι αποδίδει μέγιστη σημασία στη διαφύλαξη των αρχών που περιέχονται στην Ευρωπαϊκή Σύμβαση ανθρώπινων δικαιωμάτων και θεμελιωδών ελευθεριών, της 4ης Νοεμβρίου 1950. Στα πλαίσια αυτά, υπενθυμίζει ότι όλα τα κράτη μέλη είναι μέρη της Σύμβασης. Εξάλλου, το άρθρο Κ.2 της Συνθήκης της Ευρωπαϊκής 'Ενωσης προβλέπει ότι τα θέματα που ρυθμίζονται στο πλαίσιο αυτό εξετάζονται σύμφωνα με τις διατάξεις της Σύμβασης αυτής.

Το αξιότιμο μέλος του Κοινοβουλίου αναμφίβολα γνωρίζει ότι οι διατάξεις όσον αφορά την προσωρινή κράτηση υπάγονται στην αρμοδιότητα εκάστου κράτους μέλους και εμπίπτουν στην αρμοδιότητα των δικαστηρίων τους.

Κατόπιν τούτου, τα διάφορα κράτη μέλη έχουν από καιρό συνάψει διμερείς συμβάσεις με τρίτες χώρες και αποτελούν μέρη διεθνών πράξεων του ποινικού τομέα, ιδίως δε στα πλαίσια του Συμβουλίου της Ευρώπης. 'Οσον αφορά πρόσωπα τα οποία ενδέχεται να εκδοθούν, το Συμβούλιο επιθυμεί να υπενθυμίσει ότι η Σύμβαση σχετικά με την απλουστευμένη διαδικασία έκδοσης, της 10ης Μαρτίου 1995, μεταξύ των κρατών μελών της Ευρωπαϊκής 'Ενωσης, ήδη δημιουργεί τις προϋποθέσεις για τη μείωση στο ελάχιστο αναγκαίο του χρόνου που απαιτείται για την έκδοση καθώς και κάθε περιόδου κράτησης ενόψει έκδοσης, όταν το πρόσωπο δεν είναι αντίθετο. Εξάλλου, διεξάγονται εργασίες, σχετικά με τις οποίες ζητήθηκε η γνώμη του Κοινοβουλίου, σύμφωνα με το άρθρο Κ.6 της Συνθήκης, όσον αφορά τη βελτίωση της αμοιβαίας δικαστικής συνδρομής μεταξύ των κρατών μελών, πράγμα που θα επιτρέψει την επιτάχυνση του ρυθμού ορισμένων διεξαγομένων διαδικασιών στα κράτη μέλη της Ευρωπαϊκής 'Ενωσης.

Το Συμβούλιο, ωστόσο, επιθυμεί να επισημάνει ότι οι προτεραιότητες οι οποίες έχουν ορισθεί από το Συμβούλιο στον τομέα της δικαιοσύνης και των εσωτερικών υποθέσεων για την περίοδο από 1ης Ιανουαρίου 1998 μέχρι την ημερομηνία έναρξης ισχύος της Συνθήκης του 'Αμστερνταμ, προτεραιότητες για τις οποίες ζητήθηκε η γνώμη του Ευρωπαϊκού Κοινοβουλίου σύμφωνα με το άρθρο Κ.6 της Συνθήκης, δεν προβλέπουν τη διεξαγωγή εργασιών στους τομείς που προτείνονται από το αξιότιμο μέλος του Κοινοβουλίου.